Man vas oor Oscar Pistorius se ‘vryheid’Oscar Pistorius op 21 Oktober 2014 in die Pretoriase hooggeregshof tydens vonnisverrigtinge Foto: Themba Hadebe/AP/Pool ŉ Man is Vrydag in hegtenis geneem nadat hy glo omkoopgeld van Oscar Pistorius probeer bekom het. Brig. Hangwani Mulaudzi, woordvoerder van die Valke, het gesê die 33-jarige man is Vrydagmiddag naby die hooggeregshof in Pretoria in hegtenis geneem nadat hy ŉ “deposito” van R40 000 in ontvangs geneem het. Volgens Mulaudzi is die Valke Donderdagaand deur ŉ vriend van Pistorius ingelig oor die man wat na bewering homself voorgedoen het as ŉ beampte van die nasionale vervolgingsgesag (NVG). Die verdagte het Pistorius glo genader en R250 000 geëis om die moordsaak teen hom te laat “vernietig”. Die Valke het ŉ lokval gestel en die man is in hegtenis geneem. Die verdagte sal Maandag in die gespesialiseerde kommersiële misdaadhof in Pretoria verskyn. Die konstitusionele hof het vroeër die maand Pistorius se aansoek om verlof tot appèl teen sy skuldigbevinding afgekeur. Die konstitusionele hof was Pistorius se laaste poging om uit die tronk te bly ná hy Reeva Steenkamp in 2013 doodgeskiet het. Pistorius verskyn op 18 April in die Pretoriase hooggeregshof om gevonnis te word op aanklag van moord. Lees die opvolg berig hier: Oscar Pistorius-familie loof Valke wat ‘vryheidbedrieër’ vastrek